C 157/6
HR
Službeni list Europske unije
3.5.2023.
MIŠLJENJA
ODBOR REGIJA 153.
PLENARNO ZASJEDANJE OR-A, 8.2.2023.–9.2.2023.
Mišljenje Europskog odbora regija o temi „Napredak u provedbi ciljeva održivog razvoja” (2023/C 157/02)
Izvjestitelj:
Ricardo RIO (PT/EPP), gradonačelnik Brage
EUROPSKI ODBOR REGIJA
1.
ističe predanost regija i gradova ciljevima održivog razvoja, koji predstavljaju univerzalni koncept za postizanje poštenijeg i pravednijeg, uključivijeg, održivijeg i otpornijeg svijeta, kao i njihovu važnost za održiv europski oporavak i dugoročno održiv rast; 2. naglašava svoju aktivnu ulogu na europskoj razini u području ciljeva održivog razvoja.
Usvajanje Mišljenja OR-a o temi „Ostvarivanje ciljeva održivog razvoja do 2030.” prošle godine bio je važan korak, usklađen sa zaključcima Vijeća donesenima u lipnju 2021. i mora biti popraćeno dodatnim mjerama; 3. ističe da se Program održivog razvoja do 2030. približava sredini provedbene faze i ističe svoju uvjerenost u to da su ciljevi održivog razvoja korisni, posebno za promicanje usklađenosti politika i uključivosti na svim razinama upravljanja; 4. žali što su pandemija, rat u Ukrajini, rastuća inflacija, energetska kriza u Europi i drugi noviji trendovi otežali napredak u postizanju ciljeva održivog razvoja i izražava zabrinutost zbog usporavanja djelovanja u području klime i povećanja opasnosti od siromaštva, osobito među vulnerabilnim skupinama, osobama migrantskog porijekla i izbjeglicama; međutim, ponovo izražava potporu zadržavanju usredotočenosti na ciljevima održivog razvoja na europskoj, nacionalnoj, regionalnoj i lokalnoj razini, u skladu s različitim razinama nadležnosti; 5. dapače, smatra da sve napore i inicijative za rješavanje kriza ujedno treba smatrati i prilikom za doprinošenje provedbi ciljeva održivog razvoja i davanje novog zamaha tom procesu; 6. tvrdi da su ciljevi održivog razvoja potencijalno jedini sveobuhvatni plan za budućnost, koji bi mogao biti protuteža umnožavanju okvira na svim razinama, kao što su Pariški sporazum, nacionalni planovi za oporavak i otpornost u okviru Mehanizma za oporavak i otpornost, Konvencija o biološkoj raznolikosti, zeleni plan EU-a, novi plan za gradove itd.; uz to naglašava cjelovit i univerzalan karakter ciljeva održivog razvoja, koji obuhvaćaju znanost, ekonomiju, politiku, civilno društvo i sve građane i građanke na svim razinama upravljanja; 7. poziva na veće zalaganje EU-a i na opću strategiju za provedbu ciljeva održivog razvoja; skreće pozornost na ulogu i resurse lokalnih i regionalnih vlasti te na to da se, nažalost, u nacionalnim planovima za oporavak i otpornost ne navode ni ti ciljevi ni teritorijalna dimenzija; 8. ističe da se sve veći broj gradova i regija u Europi koristi ciljevima održivog razvoja kao potporom za svoju opću strategiju rasta/oporavka i da ta teritorijalna dimenzija mora biti uključena u doprinos EU-a sastanku na vrhu UN-a o tim ciljevima, koji će se održati u rujnu 2023.; smatra da se nove strategije za provedbu UN-ovih ciljeva održivog razvoja trebaju zasnivati na načelu „odozdo prema gore” jer lokalna i regionalna razina mogu primjenjivati uključiviji pristup i u pogledu uključenosti raznih dionika na terenu;